**Рецензија**

Прочитао сам рукопис др Славише Недељковића, *Из политичког и црквено-просветног живота Срба у Старој Србији и Македонији у 19. веку* о којем имам част да поднесем мишљење.

Др Славиша Недељковић припада нараштају српских историчара (др Милош Јагодић, др Александра Новаков и други), који последњих година предано и посвећено проучавају политичке, друштвене и просветне прилика на територији Османског царства на којој су живели Срби од 18. до 20. века. Резултат укупног њиховог рада су бројне монографије, студије и чланци и потпуно нова сазнања о положају Срба и уопште хришћана у европском делу Османског царства. Др Недељковић је аутор запажене монографије *Србија и Косово и Метохија (1856-1897)*, Ниш 2012.

Рукопис *Из политичког и црквено-просветног живота Срба у Старој Србији и Македонији у 19. веку*  има 225 страна. Реч је о сабраним чланцима и расправама које је аутор током свог досадашњег научног рада објављивао у часописима *Српске студије, Истраживања, Miscellanea, Црквене студије, Вардаски зборник* и зборницима радова са домаћих и међународних научних скупова. Концепцијски и тематски рукопис ове књиге је подељен на две целине: ***На оштрици јатагана-Борба за очување српског народа у Османском царству*** и ***Црква и просвета код Срба у Старој Србији и Македонији***. У првом делу књиге сабрани су следећи Недељковићеви радови: *Српски народ на Косову и Метохији од Грчког устанка до проглашења хатишерифа од Гилхане (1821-1839*); *Учешће Арбанаса у гушењу Нишке буне 1841. године*; *Хајдучке чете у Нишком пашалуку у првим месецима након сламања Нишке буне (мај-август 1841)*; *Устанак Арбанаса против турских власти у Скопском и Косовском пашалуку 1844. године (побуна Дервиш-цара); Призренска лига (1878-1881) између мита и стварности; Српски народ у Старој Србији и Македонији у националним плановима Краљевине Србије (1885-1889); Политичко организовање Срба у Турској у првим месецима после победе Младотурске револуције.* У другом делу књиге приложени су следећичланци: *Од манастирских и приватних, до првих српских световних школа на Косову и Метохији; Српска црква на Косову и Метохији у националним плановима уставобранитеља (1842-1858); Призренска богословија и национални рад у српским областима у Македонији од 1871. до 1887. године; Рашко-призренски митрополит Мелентије и српски народ на Косову и Метохији (између истине и заблуде); Царска повеља о добијању митрополитске столице у Призрену; Дена Дебељковић о отварању грчке школе у Липљану 1907. године.*

Дакле, тринаест чланака и студија које хронолошки обухватају 19. век, а територијално Стару Србију и простор Македоније.

Сабрани на једном месту наведени чланци и студије показују константност у Недељковићевом досадашњем научном раду, без које, свакако, нема опипљивих научних резултата. Такође, указују и на ауторову систематичност у приказивању разноврсне и слојевите прошлости српског народа у Старој Србији и Македонији у 19. веку. Аутор је настојао и успео да у својим радовима објасни мање познате догађаје коју су различито тумачени у историографији (нпр. *Призренска лига (1878-1881) између мита и стварности*). Посебна вредност не само овог рукописа, већ и целокупног Недељковићевог научног рада је та што су истраживања, резултати научних открића и закључци засновани на прворазредним историјским изворима. Недељковић стил је пријемчив, реченица јасна па је текст читљив и разумљив. Вредни похвале су тематско-хронолошке целине у већини чланака које су последица ауторове намере да одређена питања проблематизује, стави их у шири контекст и утврди узрочно-последичну везу. Ипак, највећа вредност Недељковићевог рукописа по мом суду је та што доноси нова сазнања и савремена тумачења различитих апсеката живота Срба на простору Старе Србије и Македоније у 19. веку.

Сматрам да је рукопис др Славише Недељковића *Из политичког и црквено-просветног живота Срба у Старој Србији и Македонији у 19. веку* садржајан, квалитетан те представља вредан допринос проучавању прошлости српског народа у Османском царству у 19. веку, и зато топло препоручим његово штампање.

У Београду, др Радомир Поповић

6. маја 2016.

виши научни сарадник

Историјски институт Београд